2022ko Espainiako Itzuliko 6. etapa

2022ko Espainiako Vueltako 6. etapa urte hartako abuztuaren 25ean egin zuten Bilbo eta Jano Haitza (San Miguel de Aguayo) artean, 181,2 km izan zituelarik. Edizio honetan Euskal Herritik pasa ziren hiru etapetako azkena izan zen.

 Etaparen emaitza 
Bilbotik abiatu ziren txirrindulariak, San Mames ingurutik. Etapa hasi eta berehala aldendu ziren hamar txirrindulari tropelaren ondotik, eta horrela sortu zen eguneko ihesaldia. Hamar horien artean izan zen Xabier Mikel Azparren (Euskaltel-Euskadi), eta bost minutu pasatxoko aldea ere izan zuten. Eguraldi zakarra izan zuten txirrindulariek. Bilbotik eguzkipean irten badira ere, Kantabrian sartzean zeharo aldatu zen meteorologia. Gogotik egin zuen euria bertan, eta zorua bustia zegoela zenbait txirrindulari lurrera ere jausi ziren, horien artean Ander Okamika (Burgos-BH).

45 kilometro gelditzen zirenean beste eroriko bat izan zen tropelean. Ineos erritmoa bizitzen ari zen, eta bihurgune batean hamar bat lagun erori ziren. Tropela bi zatitan banatu zen orduan, eta Rudy Molard (FDJ), maillot gorria, atzean gelditu zen. FDJ bigarren taldean tiraka aritu zen, eta liderraren taldekideak indarrez hustu ziren tropela berriro elkartzeko.

Collada de Brenes (6,8 km luze eta %8,2ko pendiza) minutu eta erdiko aldearekin hasi zuen ihesean zebilen taldeak, eta tropelean Quick-Stepek abiadura bizitu zuen, Evenepoelen mesedetan. Erritmo horretan 30 bat txirrindulari besterik ez ziren gelditu tropelean, eta aurrean Mark Padun (Education First) bakarrik gelditu zen buruan. Erruz egin zuen euria igoeran, eta zaleek horrelako eguraldia eskertzen bazuten ere, txirrindularien sufrimendua nabarmena izan zen. Azkenerako, minutu bateko aldearekin amaitu zuen jaitsiera Padunek, eta tropelak argi utzi zuen ez zeukatela garaipena ukrainarren eskuetan uzteko intentziorik.

Hamar kilometro inguruko sasi ordeka egin zuten txirrindulariek eguneko azken mendatera iritsi arte, eta tarte bera mantendu zuen Padunek. Julian Alaphilippek (Quick-Step) ezarri zuen erritmoa bertan, eta maldan gora hasi bezain pronto kendu zen aurretik. Orduan hasi zen festa Jano Haitzean (12,6 km eta %6,6). Zenbait txirrindulari saiatu ziren erasoren bat jotzen, baina Vinek bakarrik lortu zuen aurrera egitea. Liderren artean Evenepoelek astindu zuen zuhaitza. Erritmo aldaketa bortitza egin zuen Quick-Stepeko gazteak, eta Masekin batera alde egin zuen beste faboritoen ondotik.

Rogliček ezin izan zuen haien erritmoan jarraitu, eta lider asko zeuden taldetxo batetik tiraka aritu zen esloveniarra, ahalik eta denbora gutxien galtzeko. Vinek atzera begiratu gabe jarraitu zen Jano Haitzean gora, eta Padun atzean utzi eta gero, hark irabazi zuen etapa, lanbropean. Atzetik sartu ziren Evenepoel eta Mas, garailearengandik hamasei segundora. Saiatu ziren arren, ez ziren Vineren ondora iritsi, baina atzeko taldeari alde handia ateratzea lortu zuten. Garailearengandik 1.37ra sartu zen gainerako faboritoen taldetxoa, eta Evenepoelek jantzi zuen maillot gorria. Richard Carapaz (Ineos) izan zen gehien sufritu zuen faboritoa, 2.59 galdu baitzituen helmugan. Mikel Bizkarra (Euskaltel-Euskadi) izan zen lehen euskal txirrindularia helmugan. 5.46ra iritsi da.

 Beste sailkapenak 
 Sailkapen nagusia 

 Puntukako sailkapena 

 Mendiko sailkapena 

 Taldekako sailkapena 

 Erreferentziak 

 Kanpo estekak 

06
Kategoria:2022 Euskal Herrian
Kategoria:2022 Espainian
Kategoria:Bilboko kirola